2.

PROJEKT 2.1. Všeobecne Tlakové zariadenie sa musí správne navrhnúť, zohľadniac všetky dôležité faktory, aby sa zaručila bezpečnosť zariadenia v priebehu jej celej predpokladanej životnosti. Projekt musí zahŕňať príslušné bezpečnostné koeficienty s použitím známych komplexných metód, aby bola dôsledným spôsobom zahrnutá adekvátna miera bezpečnosti proti všetkým závažným poruchovým režimom. 2.2. Projekt pre adekvátnu pevnosť 2.2.1. Tlakové zariadenie sa musí navrhnúť na zaťaženie zodpovedajúce jeho zamýšľanému použitiu a ďalším logicky predvídateľným prevádzkovým podmienkam. Treba prihliadať najmä na nasledujúce faktory: — vnútorný/vonkajší tlak, — teplota okolia a pracovná teplota, — statický tlak a hmotnosť obsahu v prevádzkových a testovacích podmienkach, — premávka, vietor, zemetrasenie, — reakčné sily a momenty, ktoré sú výsledkom podpier, prípojok, potrubí atď., — korózia a erózia, únava materiálu atď., — rozklad nestálych tekutín. Treba vziať do úvahy rôzne zaťaženia, ktoré sa môžu vyskytnúť v rovnakom čase, prihliadajúc na pravdepodobnosť ich súčasného výskytu. 2.2.2. Projekt zabezpečujúci adekvátnu pevnosť sa musí zakladať: — spravidla na výpočtovej metóde popísanej v bode 2.2.3 a doplnenej v prípade potreby experimentálnou metódou navrhovania popísanou v bode 2.2.4 alebo — na experimentálnej metóde navrhovania bez výpočtu popísanej v bode 2.2.4, keď súčin maximálneho prípustného tlaku PS a objemu V je menší ako 6 000 bar.L alebo súčin PS.DN je menší ako 3 000 bar. 2.2.3. Výpočtová metóda a) Tlakový bezpečnostný obal a iné aspekty zaťaženia Prípustné namáhanie tlakového zariadenia sa musí limitovať so zreteľom na logicky predvídateľné poruchové režimy za prevádzkových podmienok. Na tento účel sa musia uplatňovať bezpečnostné faktory na úplnú elimináciu každej pochybnosti vyplývajúcej z výroby, aktuálnych prevádzkových podmienok, namáhania, výpočtových modelov, ako aj vlastností a správania sa materiálu. Tieto výpočtové metódy musia poskytovať dostatočnú mieru bezpečnosti konzistentnú prípadne s požiadavkami časti 7. Požiadavky uvedené vyššie sa môžu splniť uplatňovaním jednej z nasledujúcich metód, použitých v prípade potreby, ak je to vhodné, ako doplnok k iným metódam alebo v kombinácii s nimi: — projekt na základe vzorca, — projekt na základe analýzy, — projekt na základe mechanizmu lomu. b) Odpor Na stanovenie odporu daného tlakového zariadenia sa musia použiť príslušné projektové výpočty Najmä — vypočítané tlaky nesmú byť nižšie ako maximálne prípustné tlaky a je nutné prihliadať na statickú výšku a na dynamický tlak tekutiny, ako aj na rozklad nestálych tekutín. Keď je nádoba rozdelená na jednotlivé tlakové komory, medzistena sa musí navrhnúť na základe najvyššieho možného tlaku v komore proti najnižšiemu možnému tlaku v susednej komore. — vypočítané teploty musia poskytovať príslušnú mieru bezpečnosti, — v projekte sa musia náležite zohľadniť všetky možné kombinácie teploty a tlaku, ktoré by mohli vzniknúť v logicky predvídateľných prevádzkových podmienkach pre zariadenie, — maximálne namáhania a špičkové koncentrácie namáhania sa musia udržiavať v medziach bezpečných limitov, — vo výpočte tlakového bezpečnostného obalu sa musia použiť hodnoty zodpovedajúce vlastnostiam materiálu, opierajúce sa o preukázané údaje, s ohľadom na ustanovenia uvedené v časti 4 spolu s príslušnými faktormi bezpečnosti. Charakteristiky materiálov, ktoré sa musia, ak je to vhodné, vziať do úvahy, zahŕňajú: — — konvenčná medza klzu, 0,2 % alebo 1,0 % odolnosť podľa vhodnosti pri vypočítanej teplote, — pevnosť v ťahu, — časovo závislá pevnosť, t. j. pevnosť pri tečení, — údaje o únave materiálu, — Youngov modul (modul pružnosti), — vhodná veľkosť trvalého pomerného predĺženia, — vrubová húževnatosť, — odolnosť voči lomu, — na vlastnosti materiálov sa musia uplatňovať vhodné spojovacie činidlá v závislosti, napríklad od typu nedeštruktívneho testovania, spájaných materiálov a predpokladaných prevádzkových podmienok, — v projekte sa musia náležite zohľadniť všetky logicky predvídateľné mechanizmy rozkladu (napr. korózia, tečenie, únava materiálu) primerané plánovanému používaniu zariadenia. V pokynoch uvedených v časti 3.4 treba venovať pozornosť konkrétnym charakteristickým znakom projektu, ktoré sú dôležité pre životnosť zariadenia, napríklad: — — v prípade tečenia: projektovaný počet pracovných hodín pri špecifikovaných teplotách, — v prípade únavy materiálu: projektovaný počet cyklov pri špecifikovanej úrovni namáhania, — v prípade korózie: projektovaný prídavok na koróziu. c) Aspekty stability Ak vypočítaná hrúbka nezabezpečuje adekvátnu konštrukčnú stabilitu, treba prijať nevyhnutné opatrenia na nápravu situácie, berúc do úvahy riziká spojené s prepravou a manipuláciou. 2.2.4. Experimentálna metóda navrhovania Projekt zariadenia sa môže úplne alebo čiastočne legalizovať príslušným skúšobným programom vykonaným na reprezentatívnej vzorke zariadenia alebo kategórie zariadenia. Skúšobný program musí byť pred skúškou jasne definovaný a akceptovaný oboznámeným orgánom zodpovedným za modul posudzovania zhody projektu, ak tento modul existuje. Tento program musí definovať podmienky skúšky a kritériá pre akceptáciu alebo zamietnutie. Aktuálne hodnoty hlavných rozmerov a vlastností materiálov, z ktorých je zostavené zariadenie, sa merajú pred skúškou. Tam, kde je to vhodné, musí byť počas skúšky možné pozorovať kritické zóny tlakového zariadenia pomocou adekvátnych prístrojov schopných dostatočne presne zaznamenávať napätia a namáhania. Skúšobný program musí zahŕňať: a) Skúšku tlakovej pevnosti, ktorej účelom je skontrolovať, či pri tlaku s definovanou mierou bezpečnosti vo vzťahu k maximálne prípustnému tlaku zariadenie nevykazuje značné netesnosti alebo deformácie presahujúce stanovený prah. Skúšobný tlak sa musí určiť na základe rozdielov medzi hodnotami geometrických mier a mier charakteristík materiálu v podmienkach skúšky a hodnotami použitými na účely projektu; musí zohľadňovať rozdiely medzi skúšobnou a navrhovanou teplotou; b) tam, kde existuje nebezpečenstvo tečenia alebo únavy materiálu – príslušné skúšky určené na základe servisných podmienok stanovených pre dané zariadenie, napríklad doba zachovania pri špecifikovaných teplotách, počet cyklov pri špecifikovaných úrovniach namáhania atď.; c) v prípade potreby – dodatočné skúšky týkajúce sa ďalších faktorov uvedených v odseku 2.2.1, ako je korózia, vonkajšie poškodenie atď. 2.3. Opatrenia na zaistenie bezpečnej manipulácie a prevádzky Spôsob prevádzkovania špecifikovaný pre tlakové zariadenia musí byť taký, aby vylúčil akékoľvek logicky predvídateľné nebezpečenstvo pri prevádzkovaní zariadenia. Osobitnú pozornosť treba venovať: — uzáverom a otvorom, — nebezpečnému zníženiu tlaku vyfúknutím, — zariadeniam určeným na zabránenie fyzickému prístupu počas výskytu tlaku alebo vákua, — povrchovej teplote s prihliadnutím na plánované použitie, — rozkladu nestálych tekutín. Konkrétne, tlakové zariadenie s prístupovými dverami musí byť vybavené automatickým alebo ručne ovládaným zariadením umožňujúcim užívateľovi ľahko zistiť, že otvorenie nebude predstavovať nijaké riziko. Okrem toho tam, kde sa otváranie môže vykonať rýchlo, tlakové zariadenie musí byť vybavené zariadením, ktoré zabráni jeho otvoreniu vždy, keď tlak alebo teplota tekutiny predstavuje riziko. 2.4. Skúšobné prostriedky a) Tlakové zariadenie sa musí navrhnúť a skonštruovať, aby sa mohli vykonať všetky nevyhnutné skúšky na zaistenie bezpečnosti; b) Prostriedky na určenie vnútorného stavu zariadenia musia byť k dispozícii, ak je nevyhnutné zaistiť trvalú bezpečnosť zariadenia, ako sú prístupové otvory umožňujúce fyzický prístup dovnútra tlakového zariadenia tak, aby sa príslušné skúšky mohli vykonať bezpečne a ergonomicky; c) Možno aplikovať aj ďalšie prostriedky na zaistenie bezpečného stavu tlakového zariadenia: — ak je príliš malé pre fyzický prístup do jeho vnútra alebo — ak by otvorenie tlakového zariadenia malo nepriaznivý vplyv na jeho vnútrajšok alebo — ak sa preukázalo, že látka v ňom obsiahnutá nie je nebezpečná pre materiál, z ktorého je tlakové zariadenie zhotovené, a nijaké iné vnútorné mechanizmy rozkladu sa nedajú logicky predvídať. 2.5. Prostriedky odvodňovania a odvzdušňovania Tam, kde je to potrebné, musia sa zabezpečiť adekvátne prostriedky pre odvodňovanie a odvzdušňovanie tlakového zariadenia: — aby sa zabránilo škodlivým účinkom, ako je vodný ráz, kolaps vákua, korózia a nekontrolované chemické reakcie. Treba vziať do úvahy všetky štádiá prevádzkovania a skúšania, najmä tlakové skúšky, — aby sa umožnilo čistenie, kontrola a údržba bezpečným spôsobom. 2.6. Korózia alebo iné chemické vplyvy Tam, kde je to potrebné, treba zabezpečiť adekvátny prídavok na koróziu alebo ochranu pred koróziou alebo inými chemickými vplyvmi, prihliadajúc na predpokladané a logicky predvídateľné použitie. 2.7. Opotrebenie Tam, kde môžu vzniknúť ťažké podmienky erózie alebo odierania, treba prijať adekvátne opatrenia, aby: — sa minimalizoval tento vplyv vhodnou konštrukciou, napríklad dodatočnou hrúbkou materiálu alebo použitím podložiek alebo plátovacích materiálov, — sa umožnila výmena dielcov, ktoré sú najväčšmi poškodené, — sa v pokynoch uvedených v bode 3.4 upriamila pozornosť na opatrenia nevyhnutné pre ďalšie bezpečné používanie. 2.8. Zostavy Zostavy sa musia navrhnúť tak, aby: — komponenty, ktoré sa majú zmontovať navzájom, boli vhodné a spoľahlivé na svoju funkciu, — všetky komponenty boli riadne a náležitým spôsobom zabudované a zmontované. 2.9. Opatrenia na plnenie a vypúšťanie Tam, kde je to vhodné, sa musia tlakové zariadenia navrhnúť a vybaviť príslušenstvom tak, alebo sa musia urobiť opatrenia na ich úpravu, aby sa zaistilo bezpečné plnenie a vypúšťanie, najmä s ohľadom na nasledujúce riziká: a) pri plnení: — preplnenie alebo nadmerné tlakovanie, najmä so zreteľom na plniaci pomer a na tlak pár pri referenčnej teplote, — nestabilita tlakového zariadenia; b) pri vypúšťaní: nekontrolované uvoľňovanie tekutiny pod tlakom; c) pri plnení a vypúšťaní: nebezpečné spájanie a rozpájanie. 2.10. Ochrana proti prekročeniu prípustných limitov tlakového zariadenia Tam, kde sa za logicky predvídateľných podmienok môžu prekročiť prípustné limity, musí sa tlakové zariadenie vybaviť alebo sa musia urobiť opatrenia na jeho úpravu vhodnými ochrannými zariadeniami, pokiaľ tlakové zariadenie nemá byť chránené inými ochrannými zariadeniami v rámci zostavy. Vhodné zariadenie alebo kombinácia takýchto zariadení sa musí určiť na základe konkrétnych vlastností tlakového zariadenia alebo zostavy. Vhodné ochranné zariadenia alebo ich kombinácie obsahujú: a) bezpečnostné príslušenstvo definované v článku 1, časť 2.1.3, b) prípadne adekvátne monitorovacie prístroje, ako sú indikátory a/alebo alarmy, ktoré umožňujú podniknúť príslušné opatrenia, či už automaticky alebo ručne, aby sa tlakové zariadenie udržalo v medziach prípustných limitov. 2.11. Bezpečnostné príslušenstvo 2.11.1. Bezpečnostné príslušenstvo musí: — byť navrhnuté a skonštruované tak, aby bolo spoľahlivé a vhodné pre svoje predpokladané funkcie, a zohľadňovať prípadné požiadavky na údržbu a testovanie zariadení, — byť nezávislé od iných funkcií, pokiaľ bezpečnostné funkcie nemôžu byť ovplyvnené týmito inými funkciami, — vyhovovať príslušným zásadám navrhovania, aby zabezpečili vhodnú a spoľahlivú ochranu. Tieto zásady zahŕňajú najmä režimy bezpečné pri poruche, zálohovanie, rôznorodosť a samodiagnostiku. 2.11.2. Zariadenia obmedzujúce tlak Tieto zariadenia sa musia navrhnúť tak, aby tlak neprekračoval trvale maximálnu prípustnú hodnotu tlaku PS, je však povolený prípadný krátkodobý tlakový ráz pri dodržaní špecifikácií stanovených v bode 7.3. 2.11.3. Zariadenia na monitorovanie teploty Tieto zariadenia musia mať z bezpečnostných dôvodov adekvátnu dobu odozvy, ktorá je v súlade s funkciou merania. 2.12. Vonkajší požiar V prípade potreby sa tlakové zariadenie musí navrhnúť takým spôsobom a prípadne vybaviť náležitým príslušenstvom alebo sa jeho vybavenie musí zabezpečiť týmto príslušenstvom, aby sa splnili požiadavky na obmedzenie škôd v prípade vonkajšieho požiaru, najmä so zreteľom na jeho predpokladané použitie.